Proyectos tradicionales de llargu recorríu cola remiella puesta nel 2014
#000001
Noticia guardada en tu perfil
#000002
El colectivu "Muyeres", en plena actuación.
#000003
Remata 2013 col xirgotéu de los trabayos y proyectos raberos encaxetaos na música tradicional, de raigón y folk asturianos y cola remiella apuntando al aniciu de 2014. Proyectos curiosinos, de palmíu y rescample percorrieron esti añu dellos escenarios asturianos cola güeyada nel presente pero tamién puesta nun futuru d'interés pa la so producción y pal espectador llariegu o foriatu porque, d'exemplu, la obra de "Muyeres", la del espectáculu "Palabres" o la paxolera xuntanza d'una montonera de músicos baxo denomación de "Orquesta Céltica Asturiana" o "Nueva Música Antigua" ainda tienen que vése descubiertos pol públicu mayoritariu de casa y pueden ser, guapamente, representación del raigón y del clasicismu amestáu a él na tradición sonora d'Asturies pa poder enseñar al empar por tierres foriates.
#000004
"Muyeres" (Colectivu Muyeres) vien de cumplir venti años de camín entamáu en 1993 baxo coordinación de Lisardo Lombardía (direutor del Festival Intercélticu de Lorient). Moces - y dalgún paisanu tamién, claro ye- de "Concetsones", "Andecha Folclor d'Uviéu", "Escontra'l Raigañu" y "Xugar nas Costumes" pasaron venti años rescatando y amosando la estremada y plural música de percusión y vocal con protagonismu muyeril polos requexos de toa Asturies y ensin dulda que marcó tarrén como ún de los proyectos musicales de mayor altor y calidá de la música asturiana d'estes dos décades últimes. "Muyeres I: Dances, bailles, ramos, romances y cantares de los conceyos d'Asturies", "Muyeres II", "Pasamentu" y "Onde la culiebra canta" (esti últimu discu de 2006) poníen l'entamu y casigue remate dempués de l'últimu discu a esa aventura musical perguapa con collaboraciones con Ramón Prada o Hevia (Kelthiké) que camudó proyectu, ya pa 2010, con "Inda suenen" a manera teatral con Factoría Norte calcañando na figura de la muyer, na so vida, penes, rises y solombres que marquen la hestoria social y tradicional d'Asturies. "Muyeres" pasa dacuando polos escenarios asturianos, como en 2013, xunto a l'arpista francesa Morgane Le Cuff (interesada en adaptar los sones asturianos pa l'arpa célticu y clásicu) y con gaita, gaita rabil, vigulín, curdión botoneru, bandurria o clarinete enseñen "Muyeres: 20 Años sobre la escena asturiana".
#000005
"Muyeres", ensin escaecer esos venti años pasaos y firmes, anovando y tirando d'alcordanza y veteranía, enfila 2014 con otru proyectu singular que bien que va poder enseñar polos escenarios asturianos interesaos polo rico del conteníu a poco que-y presten sofitu cultural favoratible. "Muyeres" quier allumar pa l'entemediu de 2014 el proyectu "Asturies 1952", apueste escénicu con piruyu de lluz y soníu que surde de les grabaciones feches polos primeros investigadores, folclorista y etnógrafos qu'arrimaron con interés a Asturies pa recoyer testimonios directos de la tradición oral al rodiu los años 50 del sieglu XX. Y 1952 ye dómina señalada. 2014 quier enseñar y despardir ente'l públicu asturianu - y foriatu si cuaya- les obres d'Alan Lomax, Manuel García Matos, Constantin Brailou o Kurt Schindler.
#000006
Otru proyectu singular que cuenta con veteranía ye la xuntanza de músicos maxistrales baxo la "Orquesta Céltica Asturiana" que recueye l'heriede de les últimes cinco xeneraciones musicales pa recuperar, conservar y trabayar nel despardimientu de la Música Tradicional y Popular d'Asturies nun formatu ya normalizáu polos requexos del Arcu Atlánticu onde'l son propiu del so raigón non rincha al vése apegáu a una orquesta de posu clásicu. Afinamientos especiales, arranxos ya igües preparáes pa ser vistes y oyíes dende la Orquesta Céltica Asturiana como conxuntu orquestal daqué estremáu d'una sinfónica, clásica, moderna y orquestal. Sones tradicionales asturianos apegaos a obres de vieyos compositores clásicos británicos, irlandeses, galeses o escoceses como Turlough O'Carlonan, Thomas Moore o John Dowlan tamién cuenten col proyeutu asemeyáu del grupu "Nueva Música Antigua" y esto puede tener interés d'altor nel llargor de 2014 pal públicu asturianu baxo presentación, coordinación y dirección del productor y músicu Mento Hevia arredoláu por más de venti músicos péritos nel folk, jazz o clásica de bandes asturianes.
#000007
La estrena de "Asturies, Sinfonía Natural" de Juan Carlos Casimiro non anda lloñe d'estos elementos orquestales y tradicionales y bien que 2014 pueda ser añu pa despardir esta guapa composición polos escenarios asturianos ensin remilgos, talamente como puede asoceder al oyir el discu curiosu de la Banda Gaites Laguna del Torollu con Orquesta Sinfónica y el discu personal del so director Iñaki Santianes. Gaita más tradicinal la que v'asomar tamién col discu de la occidental Banda Gaites El Trasno ("Axeitín") que vien d'apaecer tamién pa sellar añu. Rematando el perguapu proyectu "Palabres", 2013 y la ponte que-y pon a la música tradicional p'adientrase en 2014, tamién va contar con obres de grupinos mozos con estrena recién como "Cerezal" o l'azogue únicu y bravu de "Vrienden"; d'otru proyectu casigue paralelu a la música de "Muyeres" como ye'l de "Trovando" (col discu "Sous le vert pommier" amestando Bretaña y Asturies) o el folk raru de "Borealis" y, sobremanera, col llabor acalláu y tranquilu pero testón de la Fonográfica Asturiana que, añu ente añu, recueye collecha con discos de tonada, asturiana o canción popular que-y gusten a la mayoría del públicu asturianu. Los del "Cantu la Vara", los del concursu de la Canción de la Nueva, los de Mari Cruz Toyos, Iván Rionda y Mario Moreno, Mari Celi Fernández o Celestino Rozada son exemplu de la creación en 2013 de bona parte de la música asturiana.
#000008
Arar el color de lo invisible
#000011
Un miniaturista de la historia
#000012